b"\n_START_ARTICLE_\nPedres r\xc3\xbaniques de Bj\xc3\xb6rklinge\n_START_SECTION_\nU 1045\n_START_PARAGRAPH_\n\xc3\x89s una pe\xc3\xa7a de granit d'1,3 m d'al\xc3\xa7ada. La pedra es mogu\xc3\xa9 de l'empla\xc3\xa7ament originari, a l'exterior de l'esgl\xc3\xa9sia, al flanc sud, el 1920. La inscripci\xc3\xb3 correspon a un text r\xc3\xbanic en futhark jove sobre una serp, gravat en estil Urnes Pr4 o Pr5. _NEWLINE_El text diu que la pedra, l'erig\xc3\xad Bjarnh\xc3\xb4f\xc3\xb0i en mem\xc3\xb2ria del seu pare, del mateix nom. Un fragment d'una altra pedra, la U 1113, amb una inscripci\xc3\xb3 parcial amb el mateix nom, aparegu\xc3\xa9 a 1 km de dist\xc3\xa0ncia, a prop de H\xc3\xa4ggeby.\n_START_SECTION_\nU 1046\n_START_PARAGRAPH_\n\xc3\x89s una pe\xc3\xa7a de granit d'1,65 m d'al\xc3\xa7ada. La pedra es trasllad\xc3\xa0 del seu lloc originari a l'exterior de l'esgl\xc3\xa9sia, al flanc sud, el 1920. La inscripci\xc3\xb3 correspon a un text r\xc3\xbanic sobre una serp entrella\xc3\xa7ada amb una creu cristiana al marge superior, gravat en estil Urnes Pr4. L'autoria s'ha atribu\xc3\xaft al mestre picapedrer \xc3\x96pir, que  exerc\xc3\xad a la fi del s. XI i principis del XII a Uppland._NEWLINE_El text r\xc3\xbanic esmenta que un home feu erigir una pedra i constru\xc3\xad un pont en mem\xc3\xb2ria de son germ\xc3\xa0 anomenat S\xc3\xa6djarfr o Sigdjarfr. La refer\xc3\xa8ncia de la construcci\xc3\xb3 de ponts \xc3\xa9s prou comuna en pedres d'aquest per\xc3\xadode, una manera d'expressar des d'un punt de vista cristi\xc3\xa0 la transici\xc3\xb3 entre aquesta vida i el m\xc3\xa9s enll\xc3\xa0. Al final de l'era v\xc3\xadking, l'Esgl\xc3\xa9sia cat\xc3\xb2lica emparava la construcci\xc3\xb3 de ponts i carreteres com una indulg\xc3\xa8ncia a canvi de favors i intercessi\xc3\xb3 de l'Esgl\xc3\xa9sia en benefici de l'\xc3\xa0nima del difunt._NEWLINE_Hi ha molts exemples de ponts que daten del s. XI, aix\xc3\xad com inscripcions r\xc3\xbaniques com S\xc3\xb6 101, U 489 i U 617.\n_START_SECTION_\nU 1047\n_START_PARAGRAPH_\n\xc3\x89s una pe\xc3\xa7a de granit d'1,55 m d'al\xc3\xa7ada. La pedra es descobr\xc3\xad despr\xc3\xa9s de desmantellar un mur del cementeri de l'esgl\xc3\xa9sia el 1865. La inscripci\xc3\xb3 correspon a un text r\xc3\xbanic sobre una serp entrella\xc3\xa7ada amb tres creus cristianes, gravat en estil Urnes Pr4. L'autoria se n'ha atribu\xc3\xaft al mestre picapedrer Ingulv, tamb\xc3\xa9 conegut per les inscripcions U 929, apareguda a la catedral d'Upsala, U 1041 a Golvasta, U 1052 a Axlunda i U 1075 a B\xc3\xa4linge. Hi ha una altra teoria que n'imputa l'autoria a Likbj\xc3\xb6rn, que feu altres tres inscripcions: U 1075 a B\xc3\xa4linge (hui perduda), U 1095 a R\xc3\xb6rby i U Fv1976;104, descoberta el 1975 a la catedral d'Upsala.  _NEWLINE_El text r\xc3\xbanic esmenta quatre germans: Eygeirr, Ketilbj\xc3\xb4rn, G\xc3\xadsl i \xc3\x8dgull, que erigiren una pedra en mem\xc3\xb2ria de son pare Eybj\xc3\xb4rn. Ketilbj\xc3\xb4rn comparteix el mateix element bj\xc3\xb4rn ('os') amb son pare. Era una pr\xc3\xa0ctica comuna a Escandin\xc3\xa0via repetir el sobrenom de pares a fills per mostrar el vincle familiar.\n_START_SECTION_\nU 1048\n_START_PARAGRAPH_\n\xc3\x89s una pe\xc3\xa7a de granit d'1,30 m d'al\xc3\xa7ada. La inscripci\xc3\xb3 correspon a un text r\xc3\xbanic sobre una serp entrella\xc3\xa7ada amb una creu cristiana, gravat en estil Urnes Pr4. Se'n desconeix l'autor, encara que l'obra revela que degu\xc3\xa9 ser el mateix Erilaz que grav\xc3\xa0 les pedres U 1050 i U 1060 a Tibble._NEWLINE_El text r\xc3\xbanic esmenta que una dona anomenada Gillaug erig\xc3\xad la pedra en mem\xc3\xb2ria del seu fill J\xc3\xb4rundr, que mor\xc3\xad a Hedeby.\n_START_SECTION_\nU 1050\n_START_PARAGRAPH_\n\xc3\x89s una pe\xc3\xa7a de granit d'1 m d'altura. La inscripci\xc3\xb3 correspon a un text r\xc3\xbanic sobre una serp entrella\xc3\xa7ada, gravat en estil Urnes Pr4. Se'n desconeix l'autor, tot i que l'obra revela que degu\xc3\xa9 ser-ne el mateix Erilaz que grav\xc3\xa0 les pedres U 1048 i U 1060 a Tibble._NEWLINE_El text r\xc3\xbanic esmenta que la pedra fou erigida per uns fills, un d'ells anomenat Holmgeirr, en mem\xc3\xb2ria de son pare."